*Мәктәп туры*

**РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ**

**ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН ТАТАР ТЕЛЕННӘН ОЛИМПИАДА БИРЕМНӘРЕ**

**(2018/2019 НЧЫ УКУ ЕЛЫ)**

**Биремнәр**

**6 нчы сыйныф**

**Үткәрү вакыты – 60 минут**

**Максималь балл – 53**

**I. Нокталар урынына тиешле хәрефләрне языгыз.**

Нәсимә аны юкка гына «Йолд..зкаем» дип йөрми шул. Песинең йоннары чем-кара, ә ма..гаенда – нәк.. ике колак уртасында – ап-ак табы бар. Йолд..з кебек янып тора. Көнд..зләрен бергә-бергә чабышып уйныйлар. Кич булу белән, песи Нәсимәнең юрган астына керә дә, мырр-мырр итеп, йомшак кына көйли башлый.

Җәйге көннәрнең берсе иде. Нәсимәнең әнисе, баздан сөт өст.. алып чыкты да, көянтә-чиләкләрен күтәреп, чишмәгә суга китте.

Ә песинең һич кенә дә савыт яныннан китәсе килмәде.

– Ярар әз генә алып бирим инде, – дип, кызчык савытка тыгылды. Савыт ауды да, тәгәрәп китте. Нәсимә, идәнгә җәелгән каймакны учлары белән җыеп, савытка тутыра башлады.

Кинәт ишек ачылды. Әнисе керде.

Их, сине! Харап иткәнсең икән!

Нәсимә әнисенең болай тиз генә кайтуын көтмәгән иде. Каушавыннан:

– Мин түгел! Песи бит! – дип әйтүен сизми дә калды. *(Д. Аппаковадан)*

**II. Өзек буенча биремнәргә җаваплар языгыз.**

1. Беренче кызыл юлдан *[гъ] авазы* булган 2 сүзне язып алыгыз.

2. Тексттан 4 сыйфатны язып алыгыз һәм дәрәҗәләрен күрсәтегез.

3. Юнәлеш килешендәге 5 исемне язып алыгыз.

4. *Савыт*, *җәелгән*, *каушавыннан* сүзләренең транскрипцияләрен языгыз.

5. Тексттан 3 рәвешне табып языгыз.

6. I зат берлек сандагы тартым белән төрләнгән һәм баш килештә килгән исемне күрсәтегез.

**III. Бирелгән өзекне дәвам итеп, 10 җөмлә өстәп языгыз.**

**IV. Бирелгән диалогны хикәягә әйләндереп языгыз.**

Төлке, Төлке Түләнтәй,

Төнлә кая барасың?

* Мамай улы Бикчәнтәй,

Әбиемә барамын.

* Әбиеңдә ниең бар?
* Мич артында туным бар.
* Туның янса нишләрсең?
* Суга илтеп салырмын.
* Туның акса нишләрсең?
* Үкереп елап калырмын.
* Төлке, төлке Түләнтәй,

Тунсыз ничек йөрерсең?

* Мамай улы Бикчәнтәй,

Йөргән чакта күрерсең.